Gibon lar

Gibon lar (iné názvy: lar, gibon bieloruký; lat. Hylobates lar) je najznámejší predstaviteľ čeľade gibonovité. 

Obýva tropický dažďový prales na juhovýchode Thajska, Mjanmarsku, na juhu Číny (Jün-nan), v západnej Malajzii, Laose a na ostrove Sumatra (Indonézia). Polovicu stravy tvorí ovocie, živí sa aj kvetmi a hmyzom.

Má hustú srsť v rôznych sfarbeniach od čiernej až po hnedú a plavú. Na hlave má krátky nos a tvár lemuje biely kruh. Ruky aj chodidlá sú biele. Po zemi chodí na nohách ale v korunách stromu sa pohybuje rúčkovaním (brachiácia). Samce majú veľkosť 44 až 59 cm a vážia 5 až 7,6 kg, samice sú menšie 42 až 58 cm s váhou 4,4 až 6,8 kg.

Pohlavne dospieva v 9 roku. Samica rodí jedno mláďa každé 2 až 3 roky. Dožíva sa 25 až 30 rokov..

Poddruhy 
Existuje päť poddruhov:
gibon lar thajský (H. l. entelloides)  – južné Thajsko, Mjanmarsko 
gibon lar Carpenterov (H. l. carpenteri) – severovýchod Thajska
gibon lar junanský (H. l. yunnanensis) – juhozápad Číny, pravdepodobne vyhynutý 
gibon lar malajský (H. l. lar) – Malajský polostrov
gibon lar sumatriansky (H. l. vestitus) – Sumatra

Referencie

Iné projekty 

Gibonovité
Ohrozené druhy